༧༥། །གུ་རུ་ནཱ་ག་བོ་དྷིའི་ལོ་རྒྱུས་ནི། འཕགས་པ་ཀླུ་སྒྲུབ་སུ་ཝརྞའི་དགོན་པ་ན་བཞུགས་པའི་ཚེ། རྒྱ་གར་ནུབ་ཕྱོགས་ནས་བྲམ་ཟེ་ཞིག་རྐུ་ཡིན་མཐར་གྱིས་ཡོངས་ཏེ་བླ་མ་དེའི་སྒོ་ནས་བལྟས་པས། གསེར་གྱི་སྣོད་ཀྱི་ནང་དུ་བཟའ་བ་གྱ་ནོམས་པ་གསོལ་བ་མཐོང་སྟེ། དེ་ལ་བརྐུ་བའི་བསམ་པ་ཤར་བ་བླ་མའི་ཐུགས་ཀྱིས་མཁྱེན་ཏེ། གསེར་གྱི་སྣོད་དེ་ཐང་ལ་བསྐྱུར་བས། དེ་འདི་ལྟར་མཛད་པ་ཅི་སྙམ་པ་ན། དེས་དེའི་ནང་དུ་ཕྱིན་ནས་བདག་བརྐུ་སྙམ་པ་ལ་བརྐུ་མི་དགོས་པར་བདག་ཅན་དུ་བསྐྱུར་བ་འདི་ཅི་ལགས་ཞུས་པས། བླ་མས་ང་ནི་འཕགས་པ་ཀླུ་སྒྲུབ་བྱ་བ་ཡིན། ངའི་ནོར་ལ་སོགས་པ་ནི་གཞན་དོན་ཡིན་པས། ཁྱོད་རྐུ་མིི་དགོས་ཀྱི་བཟའ་བ་དང་བཅའ་བ་འདི་དག་ཟོ་ལ་སྡོད་ཅིག་འགྲོ་བའི་དུས་སུ་ནོར་ཅི་དགོས་པ་བསྐུར་ལ་བཏང་གི་གསུངས་པས། དེས་མཛད་སྤྱོད་ལ་དད་དེ་ཆོས་ཞུས་པས། དེ་གསང་བ་འདུས་པར་དབང་བསྐུར་ནས་མངོན་ཞེན་རང་གྲོལ་གྱི་གདམས་པ་འདི་གནང་ངོ་། ། བྱ་བ་ཐམས་ཅད་བློས་ཐོང་ལ། ། སྤྱི་བོར་ཀུན་བཏགས་རྭ་མཆོག་ནི། ། རིན་ཆེན་མར་གད་རང་བཞིན་ཅན། ། གསལ་ལ་འོད་འཕྲོ་བསྒོམ་པར་བྱ། ། ཞེས་གསུངས་ནས་གནས་ཁང་གི་མཐའ་མར་རིན་པོ་ཆོས་གང་བར་བྱས་ནས་བཞག་པས་དེ་དགའ་སྟེ་གདམས་པ་དེ་བསྒོམས་པས། ལོ་བཅུ་གཉིས་ན་རྭ་དེ་ཆེར་སོང་ནས་གཡོ་འགུལ་བྱེད་པའི་ཚེ་དེ་ཐུག་ནས་སྡུག་བསྔལ་བསན། དེ་བྱོན་ནས་ཁམས་བདེའམ་གསུངས་པས། དེས་མ་བདེ་བའི་གཏམ་ཞུས་པས་དེ་མཉེས་ནས་ཡང་གདམས་པ་གསུངས་པ་ནི། ཀུན་བཏགས་གོམས་པའི་རྭ་ཆེན་གྱིས། ། བདེ་བ་ཐམས་ཅད་འཇོམས་པ་ལྟར། ། དེ་ཕྱིར་དངོས་པོར་མངོན་ཞེན་པས། ། སེམས་ཅན་ཐམས་ཅད་སྡུག་བསྔལ་ལོ། ། ཆོས་རྣམས་ཡང་དག་ཡོད་མིན་ཏེ། ། མཁའ་ལས་སྤྲིན་ནི་འབྱུང་བ་བཞིན། ། སྐྱེ་བ་གནས་པ་འགག་པ་གསུམ། ། གང་ལ་གང་གིས་ཕན་གནོད་འབྱུང་། ། དེ་བཞིན་སེམས་ཉིད་དག་པ་ལ། ། ཅི་ཞིག་ཕན་ཞིང་ཅི་ཞིག་གནོད། ། གདོད་ནས་མ་གྲུབ་གཟུང་འཛིན་ཏེ། ། རང་རང་ངོ་བོ་ཉིད་ཀྱིས་སྟོང་། ། ཞེས་གསུངས་པས་གནས་ལུགས་སྟོང་པ་ཉིད་རྟོགས་ཏེ་དེ་ལ་ཟླ་བ་དྲུག་མཉམ་པར་བཞག་པས་འཁོར་འདས་དབྱེར་མེད་དུ་རྟོགས་ནས་གྲུབ་པ་ཐོབ་སྟེ། མཚན་ཡང་ནཱ་ག་བོ་དྷི་ཞེས་བྱ་བར་གྲགས་ལ་བླ་མའི་གདུང་འཚོབ་ཏུ་བསྐོས་ནས་སེམས་ཅན་ལ་གྲུབ་ཆེན་བརྒྱད་དེ། ས་འོག་བགྲོད་དང་རལ་གྲི་དང་། ། ཚར་བཅད་ཕན་འདོགས་གཉིས་ཀ་དང་། ། རིལ་བུ་མིག་སྨན་གཏེར་རྣམས་དང་། ། རྐང་མགྱོགས་དག་དང་བཅུད་ཀྱིས་ལེན། ། བརྒྱད་པོ་གང་འདོད་བྱིན་ཅིག་གསུངས། ། དེ་ལྟར་བྱམས་པའི་བསྟན་པའི་བར་དཔལ་གྱི་རི་དེ་ཉིད་དུ་གནས་པས་འགྲོ་དོན་གྱིས་ཤིག་གསུངས་ནས་བཞག་པ་ཡིན་ནོ། ། ལོ་ཉི་ཁྲིར་བཞུགས་སྐད་དོ། ། གུ་རུ་ནཱ་ག་བོ་དྷིའི་ལོ་རྒྱུས་རྫོགས་སོ། །